**דורי בן ישראל** (במקור, "קריו"; נולד ב-23 בינואר 1980) הוא פרסומאי, אקטיביסט ובלוגר ישראלי, מייסד ובעלים של הבלוג "מזבלה". החל מיוני 2017 עוסק בן ישראל בפעילות נגד פייסבוק ישראל, פייסבוק אירלנד ופייסבוק העולמית.

קורות חיים
----------

בן ישראל נולד וגדל בתל אביב. הוא נכדו של יוסף בן ישראל, שפרץ את הקיר של משטרת עיראק סווידאן במלחמת העצמאות.

בשירותו הצבאי שימש כמש"ק בחטיבת בנימין ולאחר מכן כלוחם בפלוגה כ"א של משמר הגבול בירושלים. החל ללמוד בסמינר הקיבוצים ומשא ומתן באוניברסיטה הפתוחה. בספטמבר 2006 סיים כמצטיין כיתתי לימודי רעיונאות בבית הספר של איגוד חברות הפרסום הבצפר.

### בלוג המזבלה

 ערך מורחב – **מזבלה (אתר אינטרנט)**  

את הבלוג מזבלה הקים בן ישראל עם גיא דיין ביוני 2006. הבלוג התמקד בתחילה בסיקור עולם הפרסום הישראלי. בדצמבר 2006, הרחיבו דיין ובן ישראל את פעילות המזבלה והקימו את קבוצת ה-Mizbala, שכללה בין היתר סוכנות קריאייטיב שהעניקה שירותי פרסום ורעיונאות בישראל ובעולם. באוגוסט 2009, רכש בן ישראל את חלקו של דיין בקבוצת ה-Mizbala.

### פרסומים בולטים כבלוגר

באוקטובר 2013, לאחר שתגובה של בן ישראל נמחקה מעמוד הפייסבוק של חבר הכנסת יאיר לפיד בטענה כי מדובר בדף אישי, פנה בן ישראל למבקר המדינה בטענה כי לפיד ושרי מפלגת יש עתיד עשו שימוש אסור בסמל המדינה בתמונת הקאבר שבעמודי הפייסבוק שלהם. בעקבות הפרסום, לפיד ושריו אולצו להסיר את סמל המדינה מהעמודים.

בנובמבר 2014 חשף התכתבויות פנימיות של ההנהלה הבכירה של אתר mako, שמהן עלה כי נאסר לפרסם את שמו של בלוגר הרכילות עומרי חיון בכתבות. בפברואר 2015, חשף כי עמוד הפייסבוק האנונימי "כן, אבל איראן" שהפיץ תעמולת בחירות נגד ראש הממשלה בנימין נתניהו, הופעל בניגוד לחוק הבחירות על ידי המחנה הציוני. באותו חודש, נחשף לראשונה בעמוד הפייסבוק של המזבלה סרטון טיסת השוקולד.

באוגוסט 2015, חשף תמונה שבה נראה חבר הכנסת ינון מגל מהבית היהודי כשלפניו שקית עם סם קנאביס.

באפריל 2017, חשף תיעוד ממצלמות אבטחה בבני ברק שהמחיש כי סצנת שבירת הדגל שהוצגה בסרטון ויראלי של רשת מדיה והכתב גיא הוכמן פוברקה לצורך פרובוקציה. בעקבות הפרסום, הוכמן ועורך הסרטון פוטרו מעבודתם.

### ביקורת ואיומים בתביעה

בדצמבר 2014, טען ליאור קודנר, סמנכ"ל הדיגיטל של הארץ, כי בן ישראל פרסם נתונים שגויים בדבר היקף המנויים של האתר.

ביוני 2015 נתבע בן ישראל על ידי זמיר דחב"ש, מנהל המשברים של איגוד הבנקים בישראל, בנק הפועלים וחברת פייסבוק ישראל, בטענה כי הפר את פרטיותו לאחר שפרסם בבלוג סרטון תיעוד מהפגנה של תנועת באים לבנקאים מול ביתו של דחב"ש. בעקבות התביעה, החל בן ישראל לעסוק בהרחבה בפעילותו של דחב"ש כ"משתיק מחאות". בנובמבר 2016 משך דחב"ש את התביעה שהגיש.

### הוקרה על פעילותו

במרץ 2012 נבחר על ידי שבועון Time Out תל אביב לאחד מ-"50 האנשים המשפיעים בתרבות הדיגיטלית בישראל". באוקטובר 2016 נבחר על ידי "ארגון מנהלי הדיגיטל" בישראל כאחד מ-"100 האנשים המשפיעים על זירת הדיגיטל הישראלית". בדצמבר 2017 נבחר לאחד מ"אנשי השנה" של שבועון Time Out תל אביב ולרשימת "40 מתחת ל-40" של אייס.

ביוני 2009, סרטון פרסומת שנעשה על ידי בן ישראל עם דיין והפרסומאי רועי כהן עבור ארגון Oxfam, זכה במקום הראשון בתחרות בינלאומית של YouTube ופסטיבל הפרסום בקאן. בין השנים 2009–2012, זכה בן ישראל במספר פרסים בינלאומיים ומקומיים עבור קמפיינים שהגה, בהם פסטיבל Cannes Lions, תחרות Mobius Awards ותחרות "הפרסום היוקרתי" שנערכה במונקו עבור מותג הבישום של כריסטינה אגילרה, פרס Effie ביחד עם משרד הפרסום מקאן תל אביב עבור קידום פיילוט (יצרנית עטים) בישראל, 6 פרסים בתחרות AD STARS שנערכה בדרום קוריאה, 3 פרסים בתחרות Webby Awards. ו-2 פרסים בתחרות The One Show שנערכה בניו יורק, ארצות הברית. באוקטובר 2009, סרטון פרסומת אינטראקטיבי שנעשה על ידי בן ישראל עבור תאגיד המיחזור אל"ה, הוצג במצגת השנתית של Google Labs, שסוקרת מהלכי פרסום חדשניים שנעשו בפלטפורמות גוגל ו-YouTube.

בפברואר 2010, נבחר בן ישראל לשמש כשופט בתחרות הפרסום הבינלאומית של פסטיבל ניו יורק. בשנת 2011, קמפיין שהשיק בן ישראל כנגד מייסד פייסבוק מארק צוקרברג, נבחר על ידי המגזין "אינק" (אנ') כאחד מעשרת תרגילי היח"צ המדוברים ביותר בעולם וזכה ללמעלה מרבע מיליון אזכורים בתקשורת.

### המאבק נגד פייסבוק

מאז 2011 מנהל בן ישראל מאבק תקשורתי וציבורי נגד חברת פייסבוק ישראל ופייסבוק העולמית, בטענה כי פייסבוק מעלימה מס, פוגעת בפרטיות גולשיה, מאיימת על עיתונאים וגופי חדשות ואינה נלחמת בהסתה ובאלימות .

בתגובה למכתב איומים בתביעה שקיבל רותם גז, חברו של בן ישראל מחברת פייסבוק העולמית בדצמבר 2011, השיק בן ישראל קמפיין שנועד לסכל את התביעה של פייסבוק, במסגרתו שינה גז את שמו לזה של מייסד פייסבוק, מארק צוקרברג. הקמפיין עלה תחת הכותרת "האם פייסבוק יתבעו את מארק צוקרברג". פייסבוק החליטה לבטל את התביעה בסופו של דבר.

באוקטובר 2015, חשף בן ישראל הקלטה שבה נשמעים בכירי פייסבוק ישראל מנתקים את הטלפון לאחר שעיתונאית ישראל היום ליטל שמש התקשרה לבקש מהם תגובה בעניין ההסתה בפייסבוק. פייסבוק הסירה את הסטטוס שקישר להקלטה בבלוג וחסמה את בן ישראל ואת המזבלה ל-30 יום. לאחר הפרסום ב-mako, פייסבוק ישראל התנצלה, החזירה את הקישור וביטלה את החסימה.

בדצמבר 2016, השיק בן ישראל במסגרת פעילות Bridges Will Burn, אתר אינטרנט תחת שם המתחם "Contact-facebook.com", בו הוצגו דרכי יצירת קשר ישירים עם הנהלת ועובדי פייסבוק ישראל. בתוך פחות משעה מרגע פרסום האתר, פייסבוק חסמה את הפרופיל של בן ישראל ל-30 יום, הסירה את הסטטוס שפרסם והגדירה את הקישור לאתר כ"מסוכן" ו"זדוני" וככזה שבלתי ניתן לשיתוף בפייסבוק. על פי תגובה שנשלחה מפייסבוק פורסם כי האתר נחסם לאחר שהציג פרטים אישיים של אדם ללא אישורו וזאת בניגוד לתנאי השימוש של פייסבוק.

במרץ 2017, חסמה פייסבוק גם את בלוג המזבלה משיתוף, הגדירה אותו כ"זדוני" והסירה את כל הקישורים שהופנו אליו מהרשת החברתית. לאחר החסימה, הגיש בן ישראל תביעה בגין לשון הרע כנגד פייסבוק ישראל, פייסבוק אירלנד ופייסבוק ארצות הברית. תביעתו נדחתה, והוא חויב לשלם לפייסבוק 30,000 ש"ח הוצאות משפט.

במאי 2017, מחקה פייסבוק לחלוטין את עמוד האוהדים של הבלוג שמנה למעלה מ-44 אלף עוקבים. בעקבות כך, הפגין בן ישראל מול משרדי פייסבוק ישראל בשדרות רוטשילד בתל אביב. ביוני 2017, מחקה פייסבוק כ-24 עמודים נוספים שבבעלות בן ישראל, לרבות את פרופיל הפייסבוק האישי שלו. בעקבות מחיקת המזבלה, קבוצת סטודנטים מהמכללה למינהל יצרה מיצג מחאה מול משרדי פייסבוק בתל אביב.

ביוני 2017, קיבל בן ישראל היתר רשמי מהכנסת לשמש כלוביסט "אנטי פייסבוק" ולפעול בנושאים שקשורים לקידום הטלה וגביית מס, רגולציה ופיקוח, מלחמה בהסתה, פגיעה בזכויות המשתמשים, מלחמה בהכחשת השואה בפייסבוק ועוד. בעקבות כך אתר nana10 הגדיר את בן ישראל כ"הסיוט הכי גדול של פייסבוק ישראל".

נכון לחודש מאי 2019, מרבית חשבונות הטוויטר, הפייסבוק והאינסטגרם של בן ישראל ושל אתר "מזבלה" חסומים.

קישורים חיצוניים
----------------

* דורי בן ישראל, ברשת החברתית פייסבוק
* דורי בן ישראל, ברשת החברתית אקס (טוויטר)
* דורי בן ישראל בבלוג מזבלה

הערות שוליים
------------

1. ↑  משה בנימין, דורי בן ישראל ישמש כלוביסט "אנטי פייסבוק" בכנסת, אייס (אתר אינטרנט), 20 ביוני 2017
2. ↑  ליטל שמש, "מזבלה" - מגרש המשחקים של הקריאייטיב הישראלי, אתר כלכליסט, 26 ביוני 2008
3. ↑  איילה צורף, לוחמי הגרילה המפרגנים, מגזין דה מרקר, 2 באוגוסט 2009
4. ↑  דסק חדשות מפיק, כריסטינה אגילרה 2: "מזבלה" שותפה גם בהשקת הבושם השני
5. ↑  עידו קינן, גולש אילץ את יאיר לפיד ושריו להסיר את סמל המדינה מהפייסבוק שלהם, אתר הארץ, אוקטובר 2010
6. ↑  דורי בן ישראל, הוראה מלמעלה: ההנהלה הבכירה של קשת ומאקו אסרה על אזכור הפרויקט של חן טל ועומרי חיון, בלוג "מזבלה", 23 בנובמבר 2014
7. ↑  דורי בן ישראל, חשיפה: מי עומד מאחורי עמוד הפייסבוק "כן, אבל איראן" שמסעיר את הרשת?, בלוג "מזבלה", 28 בפברואר 2015
8. ↑  עמוד הפייסבוק של "מזבלה", סרטון טיסת השוקולד, "מזבלה" בפייסבוק, פברואר 2015
9. ↑  דורי בן ישראל, פרסום ראשון: האם חבר הכנסת ינון מגל צורך סמים? התמונה הגנוזה של חברו דוד ורטהיים, בלוג "מזבלה", 4 באוגוסט 2015
10. ↑  דורי בן ישראל, ינון מגל והקנאביס: קבלו את מיטב הממים והגאגים, בלוג "מזבלה", 4 באוגוסט 2015
11. ↑  דורי בן ישראל, חשיפת המזבלה: רשת ביימה את סצנת האלימות בבני ברק ויש וידאו שמוכיח זאת, בלוג המזבלה, 30 באפריל 2017
12. ↑  יאיר טוקר, הישג לגולשים החרדים: יוצרי הסרטון המבוים פוטרו מ"רשת", אתר כיכר השבת, 30 באפריל 2017
13. ↑  איתמר ב"ז, הארץ נגד "מזבלה", העין השביעית, 10 בדצמבר 2014
14. ↑  משה בנימין, דחב"ש נגד דורי: היחצן תובע 200 אלף ש' מבעלי '"מזבלה"' בגלל סרטון שפגע בפרטיותו, אתר אייס, יוני 2015
15. ↑  מזבלה תגיות, פרויקט הסיקור על דחב"ש, בלוג "מזבלה"
16. ↑  משה בנימין, ריח של ניצחון: דחב"ש הסיר את התביעה נגד '"מזבלה", אתר אייס, נובמבר 2016
17. ↑  צילום שער שבועון טיים אאוט ת"א, 50 האנשים המשפיעים בתרבות הדיגיטלית בישראל'", שבועון TimeOut תל אביב, מרץ 2012
18. ↑  ארגון מנהלי הדיגיטל בישראל, דורי בן ישראל - רשימת 100 המשפיעים בדיגיטל, אתר פרופייל, אוקטובר 2016
19. ↑  גיא פרחי, דורי בן ישראל - אנשי השנה של טיים אאוט תל אביב 2017, Time Out תל אביב, 28 בדצמבר 2017
20. ↑  40 מתחת ל-40, דורי בן ישראל ברשימת אנדר 40 השנתית, אייס, 28 בדצמבר 2017
21. ↑  איילה צורף, פרסומאי ישראלי וצעירה מאלזית ייצגו את יוטיוב בפסטיבל קאן לפרסום לצעירים, אתר הארץ, יוני 2009
22. ↑  איילה צורף, הקמפיינים של שלמור-אבנון-עמיחי, אדלר-חומסקי ופרומרקט והמזבלה עלו שלב בתחרות קאן לפרסום, TheMarker, 21 ביוני 2009
23. ↑  דסק חדשות, המזבלה זכתה במקום השני בקטגוריית "יצירתיות פורצת דרך" בתחרות Mobius האמריקאית, אתר מפיק, 3 בפברואר 2010
24. ↑  פרסי וובי, הזוכים בקטגוריית חדשנות באתר ה-Webby,2010
25. ↑  פרסי וואן קלאב, הזוכים בקטגוריית פרסום קהילתי באתר ה-One Show, 2010
26. ↑  משה בנימין פרויקט של ה-Mizbala נכנס למצגת הקריאייטיב השנתית של Google Labs, אתר ביזפורטל, אוקטובר 2010
27. ↑  אולמרקטינג, ייצוג ישראלי בשיפוט פסטיבל הפרסום בניו יורק, אתר אולמרקטינג, 2 בפברואר 2010
28. ↑  תרגילי היח"צ הזכורים של 2011, אתר inc
29. ↑  משה בנימין, פרובוקציה עולמית: 250,000 אזכורים לשינוי השם של רותם גז למארק צוקרברג, אתר ביזפורטל, 19 בדצמבר 2011
30. ↑  דורי בן ישראל, מקבץ פרסומים - פייסבוק מאיימת על כתבי מאקו-נקסטר, בלוג המזבלה, 2016-17
31. ↑  עידו סולומון, עמליה דואק, דורי בן ישראל על המאבק נגד פייסבוק?, חדשות 2, 23 במרץ 2017
32. ↑  נתי טוקר, דנה ספקטור ועמית סגל בקמפיין נגד צוקרברג: "פייסבוק פוגעת בחופש הביטוי, אתר דה מרקר, נובמבר 2016
33. ↑  דיווחים זרים, פייסבוק תובעת את מארק צוקרברג, CNN Newsroom Live, 19 בדצמבר 2011
34. ↑  עידו סולומון, האם פייסבוק יתבעו את מארק צוקרברג?'", חדשות 2, 20 בדצמבר 2011
35. ↑  אהוד קינן, למה דורי נחסם לחודש מפייסבוק?, מאקו נקסטר, 19 באוקטובר 2015
36. ↑  עדי רם, קמפיין רשת חושף איך ליצור קשר עם בכירי פייסבוק בישראל, אתר גלובס, דצמבר 2016
37. ↑  איתמר ב"ז, פייסבוק מצנזרת מחאה נגדה, אתר העין השביעית, דצמבר 2016
38. ↑  אהוד קינן, פייסבוק: מונעים פרסום פרטים אישיים של כל אדם, אתר mako, דצמבר 2016
39. ↑  עודד ירון, פייסבוק חסמה כליל קישורים לאתר "המזבלה", שמבקר את הרשת החברתית, אתר דה מרקר, 15 במרץ 2017
40. ↑  יניב אביטל, מחזיר מלחמה: הבלוג הישראלי שנחסם על ידי פייסבוק תובע אותה, אתר גיקטיים, 16 במרץ 2017
41. ↑  מייק מסניק, Facebook Sued In Israel For Blocking All Links To Site Critical Of Facebook & Suggesting Site Was 'Unsafe', אתר techdirt, 17 במאי 2017
42. ↑  עודד ירון, בית המשפט דחה את תביעת מנהל אתר "מזבלה" נגד פייסבוק, באתר הארץ, 17 בדצמבר 2018  
תא (ת"א) 35377-03-17 דורי בן ישראל קריו נגד פייסבוק ישראל בע"מ ואחרים, ניתן ב-12 בדצמבר 2018
43. ↑  יוסי לוי, סתימת פיות או צעד לגיטימי? פייסבוק סגרה את עמוד הפייסבוק של "המזבלה", אתר נענע10, 28 במאי 2017
44. ↑  ירון דרוקמן, הישראלי שנאבק בפייסבוק לא מתכוון לוותר, אתר ynet, 6 ביוני 2017
45. ↑  דורי בן ישראל מפגין נגד פייסבוק, למנכ"לית פייסבוק ישראל לא נמאס לאיים על עיתונאים, אתר יו טיוב, 31 במאי 2017
46. ↑  חמש מקורי (כאן), עידו קינן ועו"ד גיא אופיר על סגירת עמוד המזבלה בפייסבוק, תאגיד השידור הציבורי, 28 במאי 2017
47. ↑  ענת ביין, אחרי "המזבלה": פייסבוק סגרה גם את העמוד האישי של מפעיל הדף, אתר גלובס, 10 ביוני 2017
48. ↑  כאן ועכשיו, רומי נוימרק, רוני מינמר על המחאה נגד פייסבוק בישראל, תאגיד השידור הציבורי, 10 ביוני 2017
49. ↑  ענת ביין, דורי בן ישראל מסלים את המאבק בפייסבוק, ישמש לוביסט בכנסת, אתר גלובס, 20 ביוני 2017
50. ↑  יוסי לוי, הסיוט הכי גדול של פייסבוק ישראל מגיע לכנסת, אתר nana10, 20 ביוני 2017